CELEX: 62021CN0432
Language: mt
Date: 2021-07-15 00:00:00
Title: Kawża C-432/21: Rikors ippreżentat fil-15 ta’ Lulju 2021 – Il-Kummissjoni Ewropea vs Ir-Repubblika tal-Polonja

8.11.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 452/5
            
         
      Rikors ippreżentat fil-15 ta’ Lulju 2021 – Il-Kummissjoni Ewropea vs Ir-Repubblika tal-Polonja
      (Kawża C-432/21)
      (2021/C 452/05)
      Lingwa tal-kawża: il-Pollakk
      
         Partijiet
      
      
         Rikorrent: Il-Kummissjoni Ewropea (rappreżentanti: C. Hermes, G. Gattinara, D. Milanowska, aġenti)
      
         Konvenut: Ir-Repubblika tal-Polonja
      
         Talbiet
      
      Il-Kummissjoni titlob li l-Qorti tal-Ġustizzja jogħġobha:
      
                  —
               
               
                  tiddeċiedi li r-Repubblika tal-Polonja naqset milli twettaq l-obbligi tagħha:
                  
                              —
                           
                           
                              bis-saħħa tal-Artikolu 6(1) u (2), l-Artikolu 12(1)(a) sa (d), l-Artikolu 13(1)(a) u l-Artikolu 16(1) tad-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni ta’ l-habitat naturali u tal-fawna u l-flora selvaġġa (1), kif ukoll l-Artikolu 4(1), l-Artikolu 5(a), (b) u (d) u l-Artikolu 9(1) tad-Direttiva 2009/147/KE tal-Parlament Ewropew u tal-Kunsill tat-30 ta’ Novembru 2009 dwar il-konservazzjoni tal-għasafar selvaġġi (2), inkwantu introduċiet fis-sistema legali nazzjonali dispożizzjonijiet li skonthom silvikultura mmexxija fuq il-bażi ta’ prattika tajba ma tikser ebda dispożizzjoni ta’ konservazzjoni tan-natura taħt id-direttivi dwar l-għasafar u dwar il-ħabitats;
                              kif ukoll
                           
                        
                              —
                           
                           
                              bis-saħħa tal-Artikolu 6(3) tad-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni ta’ l-habitat naturali u tal-fawna u l-flora selvaġġa, moqri flimkien mat-tieni subparagrafu tal-Artikolu 19(1) tat-Trattat dwar l-Unjoni Ewropea, mal-Artikolu 216(2) tat-Trattat dwar il-Funzjonament tal-Unjoni Ewropea, mal-Artikolu 47 tal-Karta tad-Drittijiet Fundamentali tal-Unjoni Ewropea, mal-Artikolu 6(1)(b) kif ukoll mal-Artikolu 9(2) tal-Konvenzjoni ta’ Aarhus tal-25 ta’ Ġunju 1998 dwar l-aċċess għall-informazzjoni fi kwistjonijiet ambjentali, inkwantu eskludiet il-possibbiltà li organizzazzjonijiet għall-konservazzjoni tal-ambjent jikkontestaw pjanijiet ta’ ġestjoni tal-foresti quddiem il-qrati;
                           
                        
            
                  —
               
               
                  tikkundanna lill-Kummissjoni Ewropea għall-ispejjeż.
               
            
         Motivi u argumenti prinċipali
      
      Skont il-Kummissjoni, il-Polonja naqset milli twettaq l-obbligi tagħha li jirriżultaw mid-dispożizzjonijiet tad-Direttiva tal-Kunsill 92/43 (id-Direttiva dwar il-Ħabitats), tad-Direttiva tal-Kunsill 2009/147 (id-Direttiva dwar l-Għasafar) kif ukoll tal-Konvenzjoni ta’ Aarhus.
      Fuq il-bażi tal-ewwel motiv il-Kummissjoni ssostni li l-introduzzjoni fl-2016 tal-Artikolu 14b(3) fl-ustawa o lasach z 1991 r. (il-Liġi dwar il-Foresti tal-1991), li skontu silvikultura mmexxija fuq il-bażi ta’ rekwiżiti ta’ prattiki tajba ma tikser ebda dispożizzjoni ta’ konservazzjoni tan-natura, tikkostitwixxi traspożizzjoni inkorretta tad-Direttivi, inkwantu tinjora l-obbligu previst fiha li jiġu stabbiliti sistemi rigorużi ta’ konservazzjoni ta’ speċi ta’ annimali kif ukoll l-obbligu ta’ konservazzjoni ta’ għasafar selvaġġi. Tabilħaqq, tali formulazzjoni ġdida tal-Artikolu 14b(3) tal-Liġi dwar il-Foresti tintroduċi deroga wiesgħa għad-dispożizzjonijiet tad-Direttivi u toħloq biss finzjoni legali sa fejn jikkonċerna l-preċetti ta’ konservazzjoni tal-ispeċi previsti fl-Artikoli 12 u 13 tad-Direttiva dwar il-Ħabitats kif ukoll fl-Artikoli 5 u 9 tad-Direttiva dwar l-Għasafar. Barra minn hekk, l-Artikolu 6(1) tad-Direttiva dwar il-Ħabitats u l-Artikolu 4(1) tad-Direttiva dwar l-Għasafar jirrikjedu l-adozzjoni ta’ miżuri ta’ konservazzjoni ta’ żoni speċifiċi. L-applikazzjoni tal-Artikolu 14b(3) tal-Liġi dwar il-Foresti tkun tfisser li fil-Polonja ma għad hemm ebda ħtieġa ta’ adozzjoni u implimentazzjoni ta’ miżuri ta’ konservazzjoni għal dawn iż-żoni speċifiċi.
      Fuq il-bażi tat-tieni motiv il-Kummissjoni ssostni nuqqas li jiġi żgurat li l-organizzazzjonijiet għall-konservazzjoni tal-ambjent ikollhom il-possibbiltà li jikkontestaw id-deċiżjonijiet tal-Ministru għall-Ambjent li bis-saħħa tagħhom jiġu approvati pjanijiet ta’ ġestjoni tal-foresti, liema fatt ma huwiex konformi mad-dispożizzjonijiet tal-Konvenzjoni ta’ Aarhus. L-Artikolu 6(3) tad-Direttiva dwar il-Ħabitats moqri flimkien mal-Artikolu 9(2) tal-Konvenzjoni ta’ Aarhus għalhekk jirrikjedi li d-deċiżjonijiet dwar il-pjanijiet u l-proġetti fis-sens tal-Artikolu 6(3) tad-Direttiva dwar il-Ħabitats ikunu jistgħu jiġu kkontestati mill-organizzazzjonijiet għall-konservazzjoni tal-ambjent quddiem il-qrati.
      
         (1)  ĠU Edizzjoni Speċjali bil-Malti, Kapitolu 15, Vol. 2, p. 102.
      
         (2)  ĠU 2010, L 20, p. 7.